Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
ASV elektromobiļu ražošanas uzņēmuma "Tesla Motors" īpašnieks un vadītājs Īlons Masks pārspējis pasaules rekordu attiecībā uz visu laiku lielāko bagātības samazināšanos. Par to liecina Ginesa rekordu apkopotāju "Guinness World Records" informācija. No 2021.gada novembra līdz 2022.gada decembrim Masks zaudējis aptuveni 165 miljardus dolāru. Šie dati gan balstīti žurnāla "Forbes" informācijā, taču citi avoti norāda, ka Maska zaudējumi varētu būt vēl lielāki. Tie izskaidrojami ar "Tesla" akciju vērtības samazināšanos pēc tam, kad Masks iegādājās sociālo tīklu "Twitter". Šis iegādes darījums radīja investoriem bažas, ka Masks vairs nevelta tik lielu uzmanību "Tesla" darbībai, un "Tesla" akcijas vērtība pērn samazinājās par aptuveni 65%. 
========================================== 
Poļu ziņu aģentūra PAP, atsaucoties uz saviem avotiem, norāda, ka Eiropas Savienības vadībā paātrinājies darbs pie desmitās sankciju paketes pret Krieviju. Dalībvalstis vēlas to pieņemt līdz februāra sākumā Kijivā plānotajam Ukrainas-ES samitam. Arī Eiropas Komisijas prezidente Urzula fon der Leiena ir izteikusies, ka, citēju: "Mēs vērsīsim spiedienu pret Kremli ar sankcijām tik, cik tas būs nepieciešams. Mēs izplatīsim sankcijas pret tiem, kas militāri atbalsta Krievijas karu, tādiem kā Baltkrievija un Irāna,". Detaļas par gatavojamo sankciju būtību pagaidām netiek atklātas.
========================================== Šā gada valsts budžeta piedāvājums paredz papildu esošajām valsts programmām finansēt jaunas valdības prioritātes un programmas 710 miljonu eiro apmērā. Tā šodien preses konferencē par piedāvājumu 2023.gada valsts budžeta prioritārajiem pasākumiem sacīja finanšu ministrs Arvils Ašeradens (JV). Pēc ministra domām, koalīcija esot rūpīgi strādājusi, vienojoties par prioritātēm, kas nodrošinās ekonomikas transformāciju, un tās ir valsts drošība un ārpolitika, izglītība, enerģētika, klimats un vide, konkurētspēja un dzīves kvalitāte. Sagatavotais budžeta piedāvājums valsts drošībai un ārpolitikai paredz atvēlēt 402 miljonus eiro, dzīves kvalitātes prioritātei - 162 miljonus eiro, konkurētspējai - 71 miljonu eiro, izglītībai - 45 miljonus eiro, bet enerģētikai, klimatam un videi - 31 miljonu eiro. Budžeta piedāvājums piektdien, 13.janvārī, tiks iesniegts izskatīšanai Ministru kabinetā. ========================================
Administratīvā rajona tiesa lēmusi pieņemt Krievijas neatkarīgās programmas "Doždj" iesniegumu par Nacionālās elektronisko plašsaziņas līdzekļu padomes lēmuma, ar kuru medijam tika atņemta apraides atļauja, atcelšanu. Pagaidām pirmās tiesas sēdes datums nav nozīmēts. Medijs NEPLP lēmumu pārsūdzēja 9.janvārī. Tikmēr apraides atļauju šim kanālam 10.janvārī piešķīrusi Nīderlande. Medijs jau ir iesaistījies vienā tiesvedībā, tiesā apstrīdot NEPLP sodu par latviešu valodas celiņa nenodrošināšanu, un ir jau samaksāts 10 000 eiro sods, ko NEPLP kanālam bija piemērojis par okupētās Krimas iezīmēšanu Krievijas sastāvā un Krievijas armijas nosaukšanu par "mūsu armiju".  ========================================= Līdz 14.februārim stikla galerijā "4metri" Daugavpils cietoksnī, Hospitāļa ielā 8, apskatei pieejama Ukrainas mākslinieces Zinaīdas Blizņukas darbu personālizstāde "Drosmīgie". Šajā projektā māksliniece pieskaras sev sāpīgai tēmai – un tā ir Ukrainas pretestība Krievijas agresijai, attēlojot cilvēkus - drosmīgus karotājus, neuzvaramu armiju, savu tautu. Pērnā gada izskaņu Blizņuka pavadīja Daugavpilī, Latvijas Laikmetīgās keramikas centra rezidencē, un veidoja darbus personālizstādei, kas šobrīd skatāma stikla galerijā "4metri". Blizņuka 2014.gadā absolvējusi Poltavas nacionālo tehnisko universitāti, un pašlaik strādā par keramikas mākslinieku Opišnes Nacionālajā Ukrainas podniecības muzejā.
=======================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.